**Prizonieră**

*Angel.radios.906*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-ascunzi timid în buzunarul minţii

şi-n haina cu trei nasturi retrograzi.

Eu evadez prin ridurile frunţii,

Când tu începi să fumegi şi să arzi.

Mă ţii prizonieră într-un tiv

cam destrămat, cu indecente toane,

Să te iubesc, dar nu mai am motiv,

Deşi de tine încă-mi este foame.

Şi mă hrăneşti cu vise de-arlechini,

Din candelabre lipsă-n dormitor.

Dar eu poftesc la cine de rechini,

Stropite cu vin roşu şi lichior.

La miezul nopţii mă strecor în tine,

Să mă revărs prin porii-ncercănaţi.

Şi-ţi măzgălesc metafora cu rime,

Când zorii ne surprind încarceraţi.